钦定古今图书集成/理学汇编/学行典/第116卷 > 丘濬大学衍义补 > 《谨理欲之初分》
## 钦定古今图书集成/理学汇编/学行典/第116卷 > 丘濬大学衍义补 > 《谨理欲之初分》

《大学》曰：“所谓诚其意者。毋自欺也。如恶恶臭。如好好
色。此之谓自慊。故君子必慎其独也。”

臣按：“诚意” 一章乃《大学》一书自修之首，而“慎独” 一言又诚意一章用功之始，章句谓“谨之于此以审其几” ，所谓此者指独而言也，独者人所不知而己所独知之地也。盖以学者用功于致知之际，则固已知其心之所发有善有恶矣，亦固已知其善之当为而恶之当去矣，然其一念始发于心，须臾之顷、端绪之初，有实焉，有不实焉。盖有他人所不及知，而己所独知者，是则所谓独也。是乃人心念虑初萌动之端，善恶诚伪所由分之始，甚细微而幽隐也。学者必审察于斯，以实为善而去恶。譬如人之行路，于其分岐之处，举足不差，自此而行，必由乎正道，否则差毫厘而缪千里矣。《大学》释诚意，指出“慎独” 一言，示万世学者以诚意之方。《章句》论“慎独” ，指出“几之” 一言，示万世学者以慎独之要。人能于几微之初，致审察之力，体认真的，发端不差，则《大学》一书所谓八条目者，皆将为己有矣。不然，头绪茫茫，竟无下手之处，各随所至而用功，待其既著而致力，则亦泛而不切，劳而少效矣。臣谨补入“审几微” 一节，以为《九重献》。伏惟宫闱深邃之中，心气清明之际，澄神定虑，反己静观，察天理人欲之分，致扩充遏绝之力，则敬畏于是乎崇，逸欲于是乎戒，由是以制事，由是以用人，由是以临民。尧舜之君复见于今，泰和之治不在于古矣。臣不胜惓惓。

《中庸》曰：“莫见乎隐，莫显乎微。故君子慎其独也。”

臣按：《大学》《中庸》二书皆以“慎独” 为言，朱氏《章句》于

《大学》慎独曰“审其几” ，《中庸》慎独曰“几则已动。” 先儒谓一几字是吃紧为人处也。夫所谓独者，岂出于隐微之外哉？隐微是人之所不睹不闻，而我所独睹独闻之处也。向也戒惧乎己之所不睹不闻，是时犹未有其几也，虽有其几，未动也。今则人虽不睹不闻，而己则有所睹有所闻矣。己所独睹独闻者，岂非其几乎？几已动矣而人犹未之知，人虽未知而我已知之，则固已甚见而甚显矣，此正善恶之几也。于其几动之处而致其谨焉，戒慎乎其所初睹，恐惧乎其所初闻，方其欲动不动之闲，已萌始萌之际，审而别之，去其恶而存其善，慎而守之，必使吾方寸之闲，念虑之际绝无一毫人欲之萌，而纯乎义理之发，则道不须臾离于我矣。